PRAŠYMAS ĮTRAUKTI KLAUSIMĄ Į LIETUVOS RESPUBLIKOS TRIŠALĖS TARYBOS POSĖDŽIO DARBOTVARKĘ
2026 m. spalio 9 d.

	1. 
	Pavadinimas
	Pasiūlymas supaprastinti darbuotojų naudų (pajamų natūra) apmokestinimą: neapmokestinimas iki 5 proc. darbo užmokesčio fondo (jei yra kolektyvinė sutartis) arba 3 proc. (jei kolektyvinės sutarties nėra).

	2. 
	Siūlytojas
	Darbdavių organizacijos kaip LRTT šalis


	3. 
	Trumpas pristatymas

	Dabar. Nauda darbuotojui nelaikoma pajamomis tik tada, kai neįmanoma nustatyti konkretaus darbuotojo gautos individualios naudos (Gyventojų pajamų mokesčio įstatymo 2 str. 14 d. 6 p.). Pagal Valstybinės mokesčių inspekcijos komentarus, pvz., šventė 52 darbuotojams (5000 EUR) pajamų nesukuria, tačiau ekskursija pagal vardinį dalyvių sąrašą – apmokestinama gyventojų pajamų mokesčiu ir socialinio draudimo įmokomis. Darbdavys privalo kiekvieną atvejį vertinti pats, saugios ribos nėra. Atskira taisyklė – Pelno mokesčio įstatymo 26 str.: tokių (individualiai nepriskiriamų) naudų išlaidas galima atskaityti iki 5 proc. darbo užmokesčio fondo, tačiau tik kai nauda numatyta kolektyvinėje sutartyje; vidaus tvarka tam nepripažįstama.
Kodėl tai svarbu verslui. Darbdavys turi vertinti, ar kiekviena nauda (maitinimas, sportas, sveikatinimas, kelionės į darbą, renginiai ir kt.) priskirtina konkrečiam darbuotojui, ir taikyti atskiras taisykles kiekvienai rūšiai (dovanoms, draudimui, transportui ir kt.). Tai sukelia nuolatines apskaitos, deklaravimo ir kontrolės sąnaudas, o ribą tarp apmokestinamos ir neapmokestinamos naudos lemia komentarai, ne įstatymas. Tai gali atgrasyti darbdavius nuo smulkių, bet plačiai prieinamų naudų.
Darbuotojams. Aiški riba leistų darbdaviams naudas teikti plačiau ir stabiliau, o darbuotojams – gauti jas be papildomo apmokestinimo ir be priklausomybės nuo darbdavio mokestinės rizikos vertinimo. Valstybei. Mažiau ginčų ir administravimo (įskaitant Valstybinei mokesčių inspekcijai), aiškesnė taisyklė; piktnaudžiavimą riboja procentinė riba, draudimas mokėti pinigais ir nediskriminavimo reikalavimas.
Idėja diskusijai: naudų, kurias galima priskirti konkrečiam darbuotojui (pvz., ekskursija pagal vardinį sąrašą), neapmokestinti gyventojų pajamų mokesčiu ir socialinio draudimo įmokomis, kol jų vertė neviršija 5 proc. darbo užmokesčio fondo (kai įmonėje yra kolektyvinė sutartis) arba 3 proc. (kai kolektyvinės sutarties nėra). Nauda negalėtų būti mokama pinigais ir turėtų būti teikiama be diskriminacijos. Darbdaviui nereikėtų vertinti ir priskirti kiekvienos naudos konkrečiam darbuotojui, kol neviršijama riba; viršijanti dalis būtų apmokestinama bendra tvarka.
Idėja dera su Dvidešimt pirmosios Vyriausybės programa (Seimo 2026 m. liepos 14 d. nutarimas Nr. XV-1157): 110 punktu (paprasta, aiški ir stabili mokesčių sistema verslui), 128–129 punktais (kolektyvinių darbo santykių stiprinimas, kolektyvinių sutarčių skatinimas) ir įgyvendinimo plano (Vyriausybės 2026 m. rugsėjo 9 d. nutarimas Nr. 675) 12.17 ir 12.18 priemonėmis (kolektyvinių sutarčių aprėpties didinimas iki 30 proc. iki 2027 m. IV ketv.). Poveikį biudžetui riboja nustatytos viršutinės ribos ir sąlygos.

	4. 
	Pranešėjas

	Vytautas Šilinskas, Investors’ Forum vykdantysis direktorius 

	5. 
	Aptarimo būdas ir siūlomi sprendimai
	Pranešėjas pristato idėją diskusijai.
Siūlomi sprendimai: (1) pritarti darbuotojų naudų apmokestinimo supaprastinimo krypčiai (5 proc. – jei yra kolektyvinė sutartis, 3 proc. – jei kolektyvinės nėra); (2) pavesti Finansų ministerijai, Socialinės apsaugos ir darbo ministerijai bei socialiniams partneriams aptarti konkrečius teisės akto pakeitimus.

	6. 
	Kviestiniai asmenys
	Finansų ministerijos, Socialinės apsaugos ir darbo ministerijos, Valstybinės mokesčių inspekcijos atstovai.

	7. 
	Sprendimo projektas
	Trišalė taryba nusprendžia:
1. Pritarti darbuotojų naudų (pajamų natūra) apmokestinimo supaprastinimo krypčiai: individualiai gaunamos naudos neapmokestinamos, kol jų vertė neviršija 5 proc. (kai įmonėje yra kolektyvinė sutartis) arba 3 proc. (kai kolektyvinės sutarties nėra) darbuotojams apskaičiuoto darbo užmokesčio.
2. Pavesti Finansų ministerijai ir Socialinės apsaugos ir darbo ministerijai kartu su socialiniais partneriais įvertinti idėją ir [iki ______] pateikti Trišalei tarybai pasiūlymą dėl teisės aktų pakeitimų.

	8. 
	Papildoma medžiaga
	Pagal poreikį – galėtume parengti teisės aktų pakeitimų lyginamąjį variantą.



Teikėjas: Asociacija „Investors’ Forum“.
